Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: arra a rendőrségről szóló 1994. évi XXXIV. törvény (Rtv.)
Paragraph Index: 934

2. Törvényi felhatalmazás hiányában adatvédelmi szempontból elfogadhatatlanok a nyilatkozat azon kérdései, amelyek erőltetetten, vagy semmilyen módon sem kapcsolódnak az adatfelvétel céljához, és amelyek esetleg különleges adatra utalnak. Például: — a nyilatkozat első oldalán az „útlevélszám” szerepeltetése — magyar állampolgárok esetén — indokolatlan; — a kiadások igazolásának kötelezettsége szempontjából teljesen közömbös, hogy az adózó polgár egy- vagy többszintes, esetleg panel lakásban él; vagy, hogy az eltartott gyerekek állami, alapítványi, vagy esetleg egyházi (!) iskolába járnak; hogy milyen típusú biztosításai vannak. Összességében a Nyilatkozat-tervezet inkább tekinthető egy — az adózó polgár családjára vonatkozó — vagyonnyilatkozatnak, mint az adóbevallásban közölt adatok kiegészítésének.” Az adatvédelmi biztosi vélemény értelmezésére, illetve a Nyilatkozatnak az adatvédelmi követelményekhez való igazítására — az APEH illetékes elnökhelyettesének kérésére — március közepén konzultációra került sor. Az írásos véleményben, illetve a megbeszélés során megfogalmazott észrevételek, javaslatok alapján elkészült egy olyan Nyilatkozattervezet, amelyben már nem szerepeltek a korábban kifogásolt adatkörök. Az APEH elnöke május 28-án küldte meg véleményezésre a Nyilatkozat-tervezet új változatát azzal, hogy az egyeztetést követően „...a tervezet további tartalmi és formai pontosítására került sor a Pénzügyminisztérium szakmai észrevételei alapján”, hogy „...az adóhatóság teljes és reális képet kapjon a küszöbérték alatt valló, önálló tevékenységet folytató magánszemélyek éves szintű bevételeiről, jövedelmeiről, illetve kiadásairól, ráfordításairól, befektetéseiről”. Az átdolgozott — az egyeztetés során megismerttől tartalmilag és formailag is jelentősen eltérő — Nyilatkozat-tervezettel kapcsolatos véleményét az adatvédelmi biztos június 5-én a következők szerint fogalmazta meg: „1. A tervezet (a III. fejezet és a kiegészítő adatlapok kivételével), valamint a kitöltési útmutató vonatkozó része megfelel a — korábbi tervezettel kapcsolatban — február 27-i levelemben, illetve a konzultációk során megfogalmazott adatvédelmi követelményeknek.

Source: https://magyarkozlony.hu/hivatalos-lapok/66c4f249a6eb3ab597afbc4767dead739aff7499/dokumentumok/4644402bd738c4e1234c59ef130d85816aca6980/letoltes